Zondo-verslag: Ramaphosa ontken inmengingHoofregter Raymond Zondo en pres. Cyril Ramaphosa (Foto: Presidensie/Twitter) Die presidensie het bewerings dat pres. Cyril Ramaphosa op enige wyse ingemeng het met die werk van die kommissie van ondersoek na staatskaping of die regbank, verwerp. Ramaphosa was veronderstel om verlede week reeds die vyfde en finale verslag onder oë te kry, maar die oorhandiging is toe tot Maandag uitgestel. Die kommissie het egter Maandagmiddag aangekondig dat hy die amptelike oorhandiging weer moet uitstel tot Woensdag. John Steenhuisen, DA-leier, het in reaksie hierop gesê die vertraging in die vrystelling van die verslag, glo as gevolg van ŉ vergadering tussen Ramaphosa en hoofregter Raymond Zondo, is “verkeerd en uiters oneties”. “In ŉ stadium waar vertroue in die presidensie ŉ algehele laagtepunt bereik het, is enige gerugte dat die president dalk ingemeng het met die onafhanklike werk van die kommissie, of die tydsberekening van die vrystelling van die verslag, baie verdag,” het Steenhuisen gesê. Maar volgens die presidensie was die kommunikasie tussen die hoofregter en die president egter net oor die vertragings in die lewering van die verslag en die finalisering van die datum vir die amptelike oorhandiging van die verslag. Ramaphosa en Zondo het Maandagoggend vlugtig telefonies gesels waartydens die hoofregter gerusstelling gebied het oor die lewering van die verslag en is die koördinering vir die oorhandigingseremonie bespreek. Die kommissie se span het die presidensie ingelig dat die verslag gefinaliseer sal word na Maandag se sitting van die Regterlike Dienskommissie. Daar is ooreengekom op ’n voorlopige datum van Woensdag weens die verdere vertragings en omdat president Ramaphosa geskeduleer is om Dinsdag by die amptelike begrafnis van koning Zanozuko Sigcau in die Oos-Kaap te praat. Pres. Ramaphosa het tot dusver deel een tot deel vier van die verslae ontvang. Die eerste deel van die verslag is op 4 Januarie deur die hoofregter aan die president oorhandig. Die tweede, derde en vierde dele van die verslae is onderskeidelik op 1 Februarie, 1 Maart en 29 April aan die direkteur-generaal in die presidensie oorhandig. Die presidensie het gesê ŉ aankondiging sal gemaak word sodra hy die finale verslag ontvang het.